मिस्र : गतिरोध जारी, मुबारक को ओबामा का झटका  
अमेरिकी राष्ट्रपति बराक ओबामा ने स्पष्ट संकेत दिया कि संकट का सामना कर रहे मुबारक के लिए अब कोई भूमिका नहीं है।
मिस्र में सरकार और विपक्ष के बीच संवैधानिक सुधारों के अध्ययन के लिए एक समिति गठित करने पर सहमति भले ही बन गई हो, लेकिन राष्ट्रपति होस्नी मुबारक को लेकर गतिरोध कायम है। प्रदर्शनकारी मुबारक के पद छोड़ने की मांग पर अड़े हुए हैं। दूसरी ओर, अमेरिका ने भी आगे मुबारक की भूमिका न होने का संकेत दिया है।  अमेरिकी राष्ट्रपति बराक ओबामा ने स्पष्ट संकेत दिया कि संकट का सामना कर रहे मुबारक के लिए अब कोई भूमिका नहीं है और मिस्र में विरोध पूर्व के युग में जाना नामुमकिन है। उन्होंने कहा कि अमेरिका मिस्र में भविष्य की सरकार के साथ काम करने को तैयार है।  मिस्र की सरकारी मीडिया का कहना है कि मुबारक ने विपक्षी दलों के सांसदों को अयोग्य ठहराए जाने समीक्षा करने का आदेश दिया है। समीक्षा संसद और उच्चतम न्यायालय की ओर से की जाएगी।  मुबारक सरकार ने कर्मचारियों के वेतन और पेंशन में 15 फीसदी का इजाफ कर दिया है। इसे प्रदर्शनकारियों को शांत करने के एक प्रयास के रूप में देखा जा रहा है।